A Bizottság 2151/2003/EK rendelete
(2003. december 16.)
a közös közbeszerzési szószedetről (CPV) szóló 2195/2002/EK európai parlamenti és tanácsi rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös közbeszerzési szószedetről (CPV) szóló, 2002. november 5-i 2195/2002/EK európai parlamenti és tanácsi rendeletre [1] és különösen annak 2. cikkére,
mivel:
(1) A 2195/2002/EK rendelet létrehozott egy, a közbeszerzésekre alkalmazandó egységes osztályozási rendszert azzal a céllal, hogy egységesítse az ajánlatkérők által a szerződésük tárgyának megnevezéséhez használt hivatkozásokat.
(2) A CPV-kódok szerkezete szükségessé tehet kiigazításokat, sőt módosításokat, a piacok és a felhasználói igények fejlődésének függvényében.
(3) A CPV szerkezetét és kódjait naprakésszé kell tenni annak érdekében, hogy figyelembe vegyék a mind a tagállamok, mind a CPV használói által kifejezett egyedi igényeket, és hogy kijavítsák a különböző nyelvi változatokban felfedezett tárgyi hibákat.
(4) A jogalkotási folyamat során azonosított technikai kiigazítások és javítások vezettek a 2195/2002/EK rendelet elfogadásához, de azokat, amelyeket nem lehetett figyelembe venni ebben a rendeletben, az említett rendelet mellékleteibe kell bevezetni.
(5) A CPV-szabályzatra vonatkozó javaslatról szóló véleményében [2] a Régiók Bizottsága megállapította, hogy javítani kell a gyógyszerek osztályozását, és az Egészségyügyi Világszervezet által létrehozott, az anatómiai, gyógyászati és kémiai ("Anatomic Therapeutic Chemical", ATC) osztályozási rendszer használatát javasolta a CPV gyógyszerek terén alkalmazott szerkezete és kódjai kiegészítése érdekében.
(6) Az érdekelt felek és a CPV használói konkrét javaslatokat fogalmaztak meg a CPV-szótár javítása érdekében.
(7) A CPV kódjai és szerkezete naprakésszé tételének tükröződnie kell azokban a szemléltető táblázatokban, amelyek a CPV és az Egyesült Nemzetek Szervezetének ideiglenes központi termékosztályozása (CPC Prov.), a gazdasági tevékenységek EK-beli statisztikai osztályozása (NACE Rev. 1), illetőleg a Kombinált Nómenklatúra (KN) közötti megfelelést mutatják.
(8) Az egyértelműség érdekében a CPV-t, valamint a CPV és a CPC Prov. közötti megfelelési táblázatot teljes egészében ki kell cserélni. A CPV kódjai vagy azok leírásai valamennyi módosításának szerepelnie kell a 2195/2002/EK rendelet különálló új mellékletében.
(9) Az Európai Gazdasági Közösségben a termékek tevékenység szerinti statisztikai osztályozásáról (CPA) szóló 3696/93/EGK tanácsi rendelet módosításáról szóló, 2001. december 19-i 204/2002/EK rendelet [3] hatálybalépése elavulttá teszi a 2195/2002/EK rendelet II., a CPV és a CPA 96 közötti megfelelést jelző mellékletében közölt adatokat.
(10) A Tanácsnak egy, építési beruházásra, áru beszerzésére és szolgáltatásnyújtásra irányuló közbeszerzési szerződések odaítélési eljárásainak összehangolásáról szóló európai parlamenti és tanácsi irányelv elfogadása érdekében hozott 2003. március 20-i 33/2003/EK közös álláspontjában [4] és egy, a vízügyi, energiaipari, szállítási és távközlési ágazatokban a közbeszerzési szerződések odaítélési eljárásainak összehangolásáról szóló európai parlamenti és tanácsi irányelv elfogadása érdekében hozott 2003. március 20-i 34/2003/EK közös álláspontjában [5] a termékcsoportokat nem a termékek tevékenységek szerinti statisztikai osztályozására (CPA) tekintettel hozták létre.
(11) Ezen okokból nem célszerű a 2195/2002/EK rendelet II. mellékletében szereplő, a CPV és a CPA 96 közötti megfelelési táblázat naprakésszé tétele. Ezt a mellékletet tehát hatályon kívül kell helyezni.
(12) Ennek megfelelően tehát módosítani kell a 2195/2002/EK rendeletet.
(13) Az e rendeletben előírt intézkedések összhangban vannak a közbeszerzéssel foglalkozó tanácsadó bizottság véleményével,
ELFOGADTA EZT A RENDELETET:
1. cikk
A 2195/2002/EK rendelet a következőképpen módosul:
Az I. melléklet helyébe e rendelet I. melléklete lép.
Az II. melléklet helyébe e rendelet II. melléklete lép.
Az III. melléklet helyébe e rendelet III. melléklete lép.
A IV. melléklet az e rendelet IV. mellékletében foglaltak szerint módosul.
Az V. melléklet az e rendelet V. mellékletében foglaltak szerint módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. december 16-án.